Fremgang for Ap på kommunemåling
Ap får en oppslutning på 35,8 prosent, opp 2,8 prosentpoeng, på TNS Gallups kommunevalgbarometer for TV 2. Dermed kan partiet ligge an til å gjøre sitt beste kommunevalg siden 1987. Høyre går derimot et stort steg tilbake, nærmere bestemt 4,1 prosentpoeng, fra rekordmålingen i mai og havner nå på 25,9 prosent. Regjeringspartner Frp går tilbake 0,4 til 9,3 prosent. De to samarbeidspartiene går begge fram: Venstre øker med 0,2 til 5,2 prosent, mens KrF vokser med 0,5 og ligger på 4,7 prosent.På den rødgrønne siden får Senterpartiet 7,9 prosents oppslutning (+0,6), mens SV er halvparten så store og ligger på 3,9 prosent (-0,8). De Grønne holder stand på 3 prosent, mens Rødt ligger på 0,7 prosent. 3,7 prosent sier de ville stemt på noen andre enn de etablerte nasjonale partiene. Blant alternativene finner man blant annet ulike lokallister. TV 2 har laget en prognose for flere byer basert på målingen, og sier De Grønne kan havne på vippen i Oslo go gjøre slutt på 17 års borgerlig styre. I Tromsø kan det borgerlige flertallet ryke, mens det kan bli maktskifte i Bergen, selv med borgerlig flertall.
Arbeiderpartiet går solid fram på en ny meningsmåling i forkant av høstens kommunevalg, mens Høyre går kraftig tilbake sammenlignet med forrige måneds måling.